Amazon-sonkragplaas vul SA kragnetwerk aanFoto bloot ter illustrasie. (Foto: Pixabay) Amazon Web Services (AWS) het aangekondig dat sy eerste sonkrag-aangedrewe kragstasie in die land eindelik begin om hernubare energie tot die nasionalekragnetwerk by te dra. Die 10 MW-sonkragplaas strek oor 20 ha in die Noord-Kaap en verskaf tans slegs hernubare energie aan al sy datasentrums in die land. “Ons is opgewonde om saam met die departement van minerale hulpbronne en energie, die nasionale energiereguleerder van Suid-Afrika (Nersa) en Eskom te werk om ŉ nuwe model vir hernubare kragopwekking in Suid-Afrika te lewer,” sê Nat Sahlstrom, direkteur van AWS Energie. Dié sonkragprojek sal na verwagting tot 28 000 per megawattuur (MWh) se hernubare energie per jaar opwek, wat gelykstaande is aan die jaarlikse elektrisiteitsverbruik van meer as 8 000 Suid-Afrikaanse huishoudings. Na raming sal die sonkragplaas voorkom dat meer as 25 000 ton se koolstof vrygestel word – dit is die ekwivalent van 5 400 motors wat jaarliks van die pad verwyder word. “Hierdie projek bring Amazon nader aan sy doel om netto-nul-koolstofvrystelling teen 2040 te bereik en ons bedrywighede met 100% hernubare energie aan te dryf.” Sowat 65% van Amazon se bedrywighede word reeds deur hernubare energie onderhou en altesaam 234 hernubare energieprojekte is wêreldwyd van stapel gestuur. Die jongste projek in Suid-Afrika het reeds 167 werksgeleenthede geskep, wat grotendeels deur die plaaslike gemeenskap in die Noord-Kaap gevul word. Oortollige konstruksiemateriale soos palette en elektriese kabeldromme is ook aan plaaslike meubelondernemings en vaardigheidskole geskenk. Volgens SOLA, die onderneming wat die sonkragplaas ontwikkel het, is dit vir Amazon belangrik om nie net hernubare energie in die land te bevorder nie, maar ook om Suid-Afrikaanse ondernemings te ondersteun. “SOLA en Amazon as geheel is daartoe verbind om Suid-Afrika deur behulp van volhoubare energiebronne te transformeer, sodat die land se mense en sy ekonomie kan voortbestaan en groei,” sê Dom Wills, uitvoerende hoof van SOLA. Amazon se aankondiging volg kort nadat die land ŉ geruime tyd lank gebuk gaan onder onbeplande kragonderbrekings en strenger beurtkragfases.